Procediments d'accés a la universitat
Principis rectors de l'accés a la universitat espanyola
Prova d'accés als ensenyaments universitaris oficials de grau per als qui tinguin el títol de batxiller o equivalent
Condicions generals de la prova
Qualificació de la fase general
Descripció de la fase específica
Qualificació de les matèries de la fase específica
Superació de la prova d'accés a la universitat
Nota d'admissió als ensenyaments universitaris oficials de grau
Estudiants que presenten algun tipus de discapacitat
Estudiants procedents d'altres sistemes educatius
Estudiants de sistemes educatius als quals es refereix l'article 38.5 de la Llei orgànica 2/2006, de 3 de maig, d'educació
Prova d'accés per als estudiants de sistemes educatius estrangers
Organització de la prova d'accés per als estudiants de sistemes educatius estrangers
Estructura de la prova d'accés per als estudiants de sistemes educatius estrangers no exempts de prova
Convocatòries de la prova d'accés per als estudiants de sistemes educatius estrangers no exempts de prova
Nota mitjana de l'expedient de la prova d'accés per als estudiants de sistemes educatius estrangers no exempts de prova
Accés a la universitat des d'altres titulacions
Títols de tècnic superior i tècnic esportiu superior
Altres vies d'accés a la universitat
Accessos a la universitat per criteris d'edat i experiència laboral o professional
Accés a la universitat per a més grans de 25 anys
Prova d'accés a la universitat per a més grans de 25 anys
Convocatòries de la prova d'accés per a més grans de 25 anys
Realització de la prova d'accés per a més grans de 25 anys
Aspirants a la prova d'accés per a més grans de 25 anys amb algun tipus de discapacitat
Qualificació de la prova d'accés per a més grans de 25 anys
Reclamacions de la prova d'accés per a més grans de 25 anys
Comissió organitzadora de la prova d'accés per a més grans de 25 anys
Accés mitjançant acreditació d'experiència laboral o professional
Accés a la universitat per a més grans de 45 anys
Prova d'accés a la universitat per a més grans de 45 anys
Convocatòries de la prova d'accés per a més grans de 45 anys
Realització de la prova d'accés per a més grans de 45 anys
Qualificació de la prova d'accés per a més grans de 45 anys
Comissió organitzadora de la prova d'accés per a més grans de 45 anys
Aspirants a la prova d'accés per a més grans de 45 anys amb algun tipus de discapacitat
Admissió a les universitats públiques espanyoles
Regles generals d'admissió a la universitat
Places reservades per a més grans de 25 anys
Places reservades per a més grans de 45 anys i per a més grans de 40 anys que acreditin experiència laboral i professional
Places reservades a estudiants amb discapacitat
Places reservades a esportistes d'alt nivell i d'alt rendiment
Places reservades a estudiants amb titulació universitària o equivalent
Ordre de prelació en l'adjudicació de les places dels ensenyaments universitaris oficials de grau
Criteris de valoració per a l'adjudicació de places
Canvi d'universitat i/o estudis universitaris oficials espanyols
Admissió d'estudiants amb estudis universitaris estrangers
Estudiants procedents d'ordenacions educatives anteriors
Proves específiques per a l'accés a determinats ensenyaments universitaris
Estudiants amb la prova d'accés superada segons normatives anteriors
Nota d'admissió per a títols equivalents a tècnic superior de formació professional, d'arts plàstiques i disseny i de tècnic esportiu superior d'ensenyaments esportius
Admissió als ensenyaments universitaris oficials de grau que s'imparteixin en el sistema de centres universitaris de la defensa
Modificació del Reial decret 971/2007, de 13 de juliol, sobre esportistes d'alt nivell i alt rendiment
Adscripció, a la qual fa referència l'article 14.2 d'aquest Reial decret, de les matèries de modalitat que són impartides en el segon curs de batxillerat, segons el que disposa el Reial decret 1467/2007, de 2 de novembre, pel qual s'estableix l'estructura del batxillerat i se'n fixen els ensenyaments mínims, i les normes de desplegament d'aquest per part de les administracions educatives, a les branques de coneixement establertes en el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials
Adscripció, a la qual fa referència l'article 26.2 d'aquest Reial decret, dels títols de tècnic superior de formació professional a les branques de coneixement establertes en el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials
Aquest Reial decret ha estat derogat per la disposició derogatòria única del Reial decret llei 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de grau, sense perjudici del que estableix la disposició addicional quarta d'aquest mateix Reial decret.
La disposició addicional quarta estableix que els procediments d'admissió als ensenyaments universitaris oficials de grau s'han d'aplicar a partir dels cursos acadèmics següents:
a) A partir del curs 2017-2018 als estudiants que hagin obtingut el títol de batxiller del sistema educatiu espanyol, de conformitat amb la redacció de l'article 37 de la Llei orgànica 2/2006, de 3 de maig, introduïda per la Llei orgànica 8/2013, de 9 de desembre.
La Llei orgànica 2/2006, de 3 de maig, d'educació, estableix a l'article 38 que l'accés als estudis universitaris exigeix, a més de la possessió del títol de batxiller, la superació d'una prova que permeti valorar, juntament amb les qualificacions obtingudes en el batxillerat, la maduresa acadèmica, els coneixements i la capacitat dels estudiants per seguir amb èxit els ensenyaments universitaris.
Aquesta prova d'accés ha de tenir en compte les modalitats del batxillerat i les vies que poden seguir els estudiants, ha de versar sobre les matèries de segon de batxillerat i té validesa per a l'accés a les diferents titulacions de les universitats espanyoles.
A l'apartat 3 de l'article esmentat, la Llei atribueix al Govern l'establiment de les característiques bàsiques de la prova d'accés a la universitat, amb la consulta prèvia a les comunitats autònomes i l'informe previ del Consell de Coordinació Universitària, avui Conferència General de Política Universitària i Consell d'Universitats, en virtut del que disposa la Llei 4/2007, de 12 d'abril, per la qual es modifica la Llei orgànica 6/2001, de 21 de desembre, d'universitats.
Les administracions educatives i les universitats organitzen la prova i n'han de garantir l'adequació al currículum del batxillerat, així com la coordinació entre les universitats i els centres que imparteixen batxillerat per organitzar-la.
Aquesta prova d'accés s'ha de fonamentar en unes noves bases d'acord amb la realitat dels nostres temps.
La major part dels principis que van inspirar fa més de tres dècades l'originària regulació de les proves d'accés a la universitat han perdut vigència en un context socioeconòmic com el d'avui, completament divers del que imperava llavors i amb una ordenació educativa també substancialment diferent.
Així, les modificacions dels ensenyaments de batxillerat que conté el Reial decret 1467/ 2007, de 2 de novembre, pel qual s'estableix l'estructura del batxillerat i se'n fixen els ensenyaments mínims, i la nova concepció dels ensenyaments universitaris que conté el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, fan patent la necessitat de modificar les proves d'accés esmentades.
Així mateix i d'acord amb el manament que conté l'article 42.3 de la Llei orgànica 6/2001, de 21 de desembre, d'universitats, en la nova redacció que en fa la Llei orgànica 4/2007, de 12 d'abril, el present Reial decret també estableix la normativa bàsica per a l'admissió dels estudiants i les estudiants als centres universitaris públics amb respecte als principis d'igualtat, mèrit i capacitat.
El present Reial decret també regula el que fa referència a les restants modalitats d'accés a la universitat, tant de les estudiants i els estudiants procedents d'altres ensenyaments del sistema educatiu espanyol com d'altres sistemes educatius, i l'accés de les persones de més de vint-i-cinc anys, unificant en un sol cos normatiu la dispersa normativa fins ara vigent.
En aquest mateix sentit i en l'ànim proclamat per la Llei orgànica d'universitats a la qual abans s'ha fet referència, per facilitar l'actualització de la formació i la readaptació professional així com la plena i efectiva participació en la vida cultural, econòmica i social, el present Reial decret també regula un nou sistema d'accés a la universitat per als qui acreditant una determinada experiència laboral o professional no disposin de la titulació acadèmica legalment establerta a l'efecte.
A aquest sistema d'accés que permetrà l'ingrés en qualsevol universitat, centre i ensenyament, s'hi poden acollir les persones que hagin superat els quaranta anys d'edat.
De la mateixa manera, la present norma també preveu, per primera vegada, l'accés a la universitat per part de les persones que, sense tenir titulació i experiència laboral o professional, tinguin més de quaranta-cinc anys.
Amb això, el present Reial decret configura un nou panorama d'accés a la universitat en la concepció del qual s'ha fet prevaler l'atenció a les persones més desafavorides que s'han vist privades d'accedir als estudis universitaris per les vies tradicionalment establertes fins ara.
Així, en el capítol I, s'estableixen les disposicions generals relatives a tots els sistemes d'accés a la universitat espanyola per cursar ensenyaments universitaris oficials de grau.
En el capítol II, es defineix la nova prova d'accés a aquests ensenyaments, amb la qual es pretén millorar el model fins ara vigent.
Es tracta d'adequar-la millor a les preferències d'elecció de l'estudiant i a les exigències específiques de formació de les diferents titulacions de grau.
Per a això s'estableix una fase general que té per objecte valorar la maduresa i les destreses bàsiques de l'estudiant, la superació de la qual té validesa indefinida, i una fase específica, de caràcter voluntari, que permet millorar la qualificació obtinguda en la fase general i que té per objecte l'avaluació dels coneixements en uns àmbits disciplinaris concrets relacionats amb els estudis vinculats a la branca de coneixement que es vol cursar.
La validesa d'aquests coneixements no pot ser indefinida, per la qual cosa es considera que com a màxim la validesa es pot mantenir per als dos cursos acadèmics següents a la superació de la prova.
El capítol III regula les particularitats referides a l'accés a la universitat espanyola d'estudiants procedents d'altres sistemes educatius.
Els compresos en l'àmbit d'aplicació de l'article 38.5 de la Llei orgànica d'educació i que procedeixen de sistemes educatius de països membres de la Unió Europea o d'altres països amb els quals Espanya hagi subscrit un Acord en la matèria, que compleixin els requisits exigits en els seus respectius països per a l'accés a la universitat, així com l'accés per a estudiants procedents d'altres sistemes educatius als quals no és aplicable l'article 38.5 de la Llei orgànica d'educació.
El capítol IV regula l'accés a la universitat dels qui estiguin en possessió dels títols de tècnic superior de formació professional, tècnic superior d'arts plàstiques i disseny, o tècnic esportiu superior a què es refereixen els articles 44, 53 i 65 de la Llei orgànica 2/2006, d'educació.
El capítol V regula el ja esmentat accés relatiu a les persones que hagin complert 25 anys d'edat, així com dels qui, havent complert els 40 anys, acreditin una determinada experiència professional o laboral i de les persones que hagin complert 45 anys d'edat.
Finalment el capítol VI s'ocupa dels procediments d'admissió a les universitats públiques espanyoles.
El Reial decret 806/2006, de 30 de juny, pel qual s'estableix el calendari d'aplicació de la nova ordenació del sistema educatiu que estableix la Llei orgànica 2/2006, de 3 de maig, d'educació, remet a l'any acadèmic 2009-2010 l'organització de la prova d'accés que aquest Reial decret regula.
El caràcter bàsic d'aquesta norma reglamentària es justifica, de conformitat amb la doctrina del Tribunal Constitucional, en la mateixa naturalesa de la matèria regulada, que constitueix un complement indispensable per assegurar la consecució de la finalitat que persegueix l'article 38 de la Llei orgànica 2/2006, de 3 de maig, d'educació, que supedita l'accés als estudis universitaris a la superació d'una prova única basada en la valoració objectiva de la maduresa acadèmica i els coneixements adquirits en el batxillerat, i de la capacitat per seguir amb èxit els estudis universitaris.
D'aquesta manera, la regulació de la prova d'accés a estudis universitaris que recull aquest Reial decret conté les que el Tribunal Constitucional denomina en la Sentència 26/1987 «condicions o normes bàsiques de selecció» que han de ser establertes amb aquest caràcter a tot l'Estat i respectades per les administracions educatives competents, sense que el compliment sigui un obstacle a l'exercici de les competències de desplegament normatiu que corresponen a les comunitats autònomes a l'empara de les seves respectives competències en matèria educativa.
En qualsevol cas, s'ha de remarcar que aquesta disposició s'ha elaborat en estreta col·laboració amb les comunitats autònomes, que n'han analitzat el contingut a la Comissió General d'Educació de la Conferència Sectorial d'Educació, celebrada el 22 de juliol de 2008, en la qual van manifestar majoritàriament el seu suport a la regulació estatal, i van formular diverses observacions que van ser objecte d'anàlisi i consideració.
En el procés d'elaboració d'aquest Reial decret han estat consultades les comunitats autònomes, en el si de la Conferència Sectorial d'Educació i de la Conferència General de Política Universitària, i han emès informe el Consell Escolar de l'Estat, el Consell d'Universitats i el Ministeri d'Administracions Públiques.
En virtut d'això, a proposta de la ministra d'Educació, Política Social i Esport i de la ministra de Ciència i Innovació, amb l'aprovació prèvia de la ministra d'Administracions Públiques, d'acord amb el Consell d'Estat i amb la deliberació prèvia del Consell de Ministres en la reunió del dia 14 de novembre de 2008,
Aquest Reial decret té per objecte:
Regular les condicions per a l'accés als ensenyaments universitaris oficials de grau des dels diversos supòsits que preveuen la Llei orgànica 2/2006, de 3 de maig, d'educació, i la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril.
Regular els procediments d'admissió als ensenyaments universitaris oficials de grau a les universitats públiques espanyoles.
Poden accedir als estudis universitaris oficials de grau a les universitats espanyoles, en les condicions que per a cada cas determini el present Reial decret, els qui reuneixin algun dels requisits següents:
a ) Estiguin en algunes de les situacions a què es refereixen els números 1 a 7 de l'article següent.
b ) Tinguin un títol universitari oficial de grau o títol equivalent.
c ) Tinguin un títol universitari oficial de diplomat universitari, arquitecte tècnic, enginyer tècnic, llicenciat, arquitecte, enginyer, corresponents a l'anterior ordenació dels ensenyaments universitaris o títol equivalent.
d ) Hagin cursat estudis universitaris parcials estrangers o, havent-los finalitzat, no hagin obtingut la seva homologació a Espanya i vulguin continuar estudis en una universitat espanyola.
En aquest cas, és requisit indispensable que la universitat corresponent els hagi reconegut almenys 30 crèdits.
e ) Estiguin en condicions d'accedir a la universitat segons ordenacions del sistema educatiu espanyol anteriors a la Llei orgànica 2/2006, de 3 de maig, d'educació.
El present Reial decret regula els procediments següents:
El procediment d'accés a la universitat mitjançant la superació d'una prova, per part dels qui tinguin el títol de batxiller a què es refereixen els articles 37 i 50.2 de la Llei orgànica 2/2006, de 3 de maig, d'educació.
El procediment d'accés a la universitat per a estudiants procedents de sistemes educatius d'estats membres de la Unió Europea o d'altres estats amb els quals Espanya hagi subscrit acords internacionals en la matèria, previst per l'article 38.5 de la Llei orgànica 2/2006, de 3 de maig, d'educació, que compleixin els requisits exigits en el seu respectiu país per a l'accés a la universitat.
El procediment d'accés a la universitat per a estudiants procedents de sistemes educatius estrangers, prèvia sol·licitud d'homologació, del títol d'origen al títol espanyol de batxiller.
El procediment d'accés a la universitat per als qui tinguin els títols de tècnic superior corresponents als ensenyaments de formació professional i ensenyaments artístics o de tècnic esportiu superior corresponents als ensenyaments esportius a què es refereixen els articles 44, 53 i 65 de la Llei orgànica 2/2006, d'educació.
El procediment d'accés a la universitat de les persones de més de vint-i-cinc anys que preveu la disposició addicional vint-i-cinquena de la Llei orgànica 6/2001, de 21 de desembre, d'universitats.
El procediment d'accés a la universitat mitjançant l'acreditació d'experiència laboral o professional, previst a l'article 42.4 de la Llei orgànica 6/2001, de 21 de desembre, d'universitats, en la redacció que en fa la Llei 4/2007, de 12 d'abril, per la qual es modifica l'anterior.
El procediment d'accés a la universitat de les persones de més de quaranta-cinc anys, d'acord amb el que preveu l'article 42.4 de la Llei orgànica 6/2001, de 21 de desembre, d'universitats, en la redacció que en fa la Llei 4/2007, de 12 d'abril, per la qual es modifica l'anterior.
L'accés a la universitat espanyola des de qualsevol dels supòsits a què es refereix el present Reial decret es realitza des del ple respecte als drets fonamentals i als principis d'igualtat, mèrit i capacitat.
Així mateix s'han de tenir en compte els principis d'accessibilitat universal i disseny per a tots segons el que estableix la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat.
La Conferència General de Política Universitària ha de vetllar perquè l'admissió dels estudiants als ensenyaments universitaris oficials de grau sigui general, objectiva i universal, tingui validesa en totes les universitats espanyoles i respongui a criteris conformes amb l'Espai Europeu d'Educació Superior, sense perjudici de les competències que corresponen a la Secretaria d'Estat d'Universitats.
La prova d'accés té per finalitat valorar, amb caràcter objectiu, la maduresa acadèmica de l'estudiant, així com els coneixements i les capacitats adquirits en el batxillerat i la seva capacitat per seguir amb èxit els ensenyaments universitaris oficials de grau.
La valoració a la qual es refereix l'apartat anterior s'expressa amb una qualificació numèrica, que permeti l'ordenació de les sol·licituds d'admissió per a l'adjudicació de les places ofertes en els centres universitaris públics.
Es poden presentar a la prova d'accés a la universitat els qui tinguin el títol de batxiller al qual es refereixen els articles 37 i 50.2 de la Llei orgànica 2/2006, d'educació, o títol equivalent a aquests efectes.
La prova d'accés s'ha d'efectuar a la universitat pública que correspongui d'acord amb el que estableixen els següents punts d'aquest article.
En el cas que es realitzi la prova esmentada en més d'una universitat en el mateix curs acadèmic, queden anul·lades totes.
Els estudiants que hagin cursat els estudis de batxillerat que preveu la Llei orgànica 2/2006, de 3 de maig, d'educació, han de realitzar la prova d'accés a la universitat a la qual estigui adscrit, als efectes indicats, el centre d'educació secundària en el qual hagin obtingut el títol de batxiller.
Els estudiants procedents dels centres públics espanyols situats a l'estranger han de realitzar les proves d'accés a la Universitat Nacional d'Educació a Distància (UNED), llevat que el centre de què es tracti estigui adscrit a una universitat diferent de l'esmentada, que és on si s'escau han de realitzar les proves d'accés.
La prova s'ha d'adequar al currículum del batxillerat i versar sobre les matèries, a les quals es refereixen els articles 6 i 7 del Reial decret 1467/2007, de 2 de novembre, pel qual s'estableix l'estructura del batxillerat i se'n fixen els ensenyaments mínims, establertes per al segon curs.
Les administracions educatives i les universitats públiques han d'organitzar la prova d'accés a la universitat i garantir-ne l'adequació al currículum de batxillerat així com la coordinació entre la universitat i els centres que imparteixen batxillerat per a la seva organització i realització.
La Conferència Sectorial d'Educació i la Conferència General de Política Universitària han d'establir procediments de coordinació entre les diferents administracions educatives destinats a millorar la claredat i objectivitat dels exercicis i els criteris d'avaluació, sense perjudici de les competències que corresponen a la Secretaria d'Estat d'Universitats.
La prova d'accés als ensenyaments universitaris oficials de grau s'estructura en dues fases denominades respectivament fase general i fase específica.
La fase general de la prova té per objecte valorar la maduresa i destreses bàsiques que ha d'assolir l'estudiant en finalitzar el batxillerat per seguir els ensenyaments universitaris oficials de grau, especialment pel que fa a la comprensió de missatges, l'ús del llenguatge per analitzar, relacionar, sintetitzar i expressar idees, la comprensió bàsica d'una llengua estrangera i els coneixements o tècniques fonamentals d'una matèria de modalitat.
La fase específica de la prova, de caràcter voluntari, té per objecte l'avaluació dels coneixements i la capacitat de raonament en uns àmbits disciplinaris concrets relacionats amb els estudis que es pretenen cursar i permet millorar la qualificació obtinguda en la fase general.
La fase general consta dels exercicis següents:
El primer exercici consisteix en el comentari, per escrit, d'un text no especialitzat i de caràcter informatiu o divulgatiu, relacionat amb les capacitats i els continguts de la matèria de Llengua castellana i literatura.
El segon exercici versa sobre les capacitats i continguts d'una de les següents matèries comunes de 2n de batxillerat: Història de la filosofia, Història d'Espanya i, si s'escau, Ciències per al món contemporani i Filosofia i Ciutadania.
Als efectes d'organització de la prova, l'estudiant ha d'indicar a la sol·licitud d'inscripció a la prova d'accés la matèria comuna de la qual s'examina.
El tercer exercici és de llengua estrangera i té com a objectiu valorar la comprensió oral i lectora i l'expressió oral i escrita.
Als efectes d'organització de la prova, l'estudiant ha d'indicar a la sol·licitud d'inscripció a la prova d'accés la llengua estrangera de la qual s'examina.
Pot triar entre alemany, francès, anglès, italià i portuguès.
El quart exercici versa sobre els continguts d'una matèria de modalitat de segon de batxillerat.
Als efectes d'organització de la prova, l'estudiant ha d'indicar a la sol·licitud d'inscripció a la prova d'accés la matèria de modalitat de la qual s'examina.
Aquesta matèria ha de ser una de les matèries de modalitat a les quals fa referència l'article 7 del Reial decret 1467/2007, de 2 de novembre, pel qual s'estableix l'estructura del batxillerat i se'n fixen els ensenyaments mínims, i que l'Administració educativa de la qual depèn la universitat on es realitza la prova hagi establert per al segon curs de batxillerat.
A les comunitats autònomes amb una altra llengua cooficial, l'administració educativa pot establir l'obligatorietat d'un cinquè exercici referit a la llengua cooficial.
Cadascun dels exercicis d'aquesta fase té una durada màxima d'hora i mitja.
Cadascun dels exercicis esmentats a l'article 9 es qualifica de 0 a 10 punts, amb dues xifres decimals.
La qualificació de la fase general és la mitjana aritmètica de les qualificacions de tots els exercicis expressada en forma numèrica de 0 a 10 punts, arrodonida a la mil·lèsima més pròxima, i en cas d'equidistància, a la superior.
Cada estudiant es pot examinar d'un màxim de quatre matèries, que ha d'elegir entre les matèries de modalitat de segon de batxillerat a què fa referència l'article 7.6 del Reial decret 1467/2007, de 2 de novembre, pel qual s'estableix l'estructura del batxillerat i se'n fixen els ensenyaments mínims.
Les matèries esmentades han de ser diferents de la matèria elegida per fer l'exercici a què es refereix l'article 9.4 d'aquest Reial decret, sempre que l'estudiant s'examini de la fase general i de la fase específica en la mateixa convocatòria.
Els exercicis de cadascuna de les matèries elegides per l'estudiant consisteixen en la resposta per escrit a una sèrie de qüestions adequades al tipus de coneixements i capacitats que hagin de ser avaluats, i el format de resposta ha de garantir l'aplicació dels criteris objectius d'avaluació prèviament aprovats.
Cada exercici presenta dues opcions diferents entre les quals l'estudiant ha d'elegir-ne una.
La durada de cadascun dels exercicis és d'una hora i mitja.
Als efectes d'organització de la prova, l'estudiant ha d'indicar a la sol·licitud d'inscripció a la prova d'accés les matèries de les quals s'examina.
Cadascuna de les matèries de les quals s'examini l'estudiant en aquesta fase es qualifica de 0 a 10 punts, amb dues xifres decimals.
Es considera superada la matèria quan s'obtingui una qualificació igual o superior a 5 punts.
L'accés a la universitat espanyola, tant pública com privada, per cursar els ensenyaments conduents a l'obtenció dels diferents títols dels ensenyaments universitaris oficials de grau amb validesa en tot el territori nacional, requereix, amb caràcter general, la superació de la prova a la qual es refereix l'article 38 de la Llei orgànica 2/2006, de 3 de maig, d'educació, que regula el present Reial decret, sense perjudici dels altres supòsits que preveu l'article 3 del present Reial decret.
Es considera que un estudiant ha superat la prova a la qual es refereix l'article 38 de la Llei orgànica 2/2006, de 3 de maig, d'educació, quan hagi obtingut una nota igual o més alta que 5 punts com a resultat de la mitjana ponderada del 60 per cent de la nota mitjana de batxillerat i el 40 per cent de la qualificació de la fase general, a la qual es refereix l'apartat 2 de l'article 10 del present Reial decret, sempre que hagi obtingut un mínim de 4 punts en la qualificació de la fase general.
La nota mitjana del batxillerat s'expressa amb dos decimals, arrodonida a la centèsima més pròxima i, en cas d'equidistància, a la superior.
Per a l'admissió als ensenyaments universitaris oficials de grau en què es produeixi un procediment de concurrència competitiva, és a dir, en què el nombre de sol·licituds sigui superior al de places ofertes, les universitats públiques han d'utilitzar per a l'adjudicació de les places la nota d'admissió que correspongui, que es calcula amb la fórmula següent, i s'expressa amb tres xifres decimals, arrodonida a la mil·lèsima més pròxima i, en cas d'equidistància, a la superior.
Nota d'admissió = 0,6*NMB + 0,4*CFG + a*M1 + b*M2
CFG = Qualificació de la fase general.
M1, M2 = Les dues millors qualificacions de les matèries superades de la fase específica.
a, b = paràmetres de ponderació de les matèries de la fase específica.
La nota d'admissió incorpora les qualificacions de les matèries de la fase específica en cas que les matèries esmentades estiguin adscrites a la branca de coneixement del títol al qual es vulgui ser admès, d'acord amb l'annex I.
El paràmetre de ponderació (a o b) de les matèries de la fase específica és igual a 0,1.
Les universitats poden elevar aquest paràmetre fins a 0,2 en les matèries que considerin més idònies, d'acord amb la finalitat de la prova a què es refereix l'article 5, per seguir amb èxit els esmentats ensenyaments universitaris oficials de grau.
Les universitats han de fer públics els valors dels paràmetres esmentats per a les matèries seleccionades a l'inici del curs corresponent a la prova.
Anualment se celebren dues convocatòries de la prova d'accés a la universitat.
La Conferència Sectorial d'Educació i la Conferència General de Política Universitària poden establir un procediment pel qual es realitzin més de dues convocatòries anuals de la totalitat de la prova o d'alguna de les seves fases.
Els estudiants es poden presentar en successives convocatòries per millorar la qualificació de la fase general o de qualsevol de les matèries de la fase específica.
S'ha de tenir en consideració la qualificació obtinguda en la nova convocatòria, sempre que aquesta sigui superior a l'anterior.
En les convocatòries successives la prova d'accés es realitza a la universitat pública a la qual estigui adscrit, als indicats efectes, el centre d'educació secundària on hagin superat el segon curs de batxillerat o a la universitat a la qual estigui adscrit l'institut d'educació secundària més pròxim al seu lloc de residència.
La superació de la fase general té validesa indefinida.
La qualificació de les matèries de la fase específica té validesa per a l'accés a la universitat durant els dos cursos acadèmics següents a la superació de les proves.
Les administracions educatives han de constituir en els seus respectius àmbits de gestió una comissió organitzadora de la prova d'accés.
La comissió organitzadora de la prova d'accés està integrada per representants de les universitats públiques, de l'Administració educativa, del professorat de batxillerat de centres públics i altres experts d'acord amb les normes que estableixin les administracions educatives.
La comissió organitzadora té atribuïda, entre d'altres, les tasques següents:
a ) Coordinació entre les universitats i els centres en què s'imparteixi batxillerat, als únics efectes d'organització i realització de la prova.
b ) Adopció de mesures per garantir el secret del procediment d'elaboració i selecció dels exercicis, així com l'anonimat dels estudiants.
c ) Adopció de les mesures necessàries per garantir el que estableix l'article 9.7.
d ) Definició dels criteris per a l'elaboració de les propostes d'examen.
e ) Designació i constitució dels tribunals.
g ) Establiment dels criteris generals d'avaluació dels exercicis.
i ) Establir els mecanismes d'informació adequats.
A l'inici del curs acadèmic de realització de la prova d'accés a la universitat, la comissió organitzadora ha de fer públics els criteris d'organització, l'estructura bàsica dels exercicis i els criteris generals de qualificació.
Els protocols dels exercicis han d'incloure necessàriament la ponderació de cadascuna de les qüestions en la qualificació de l'exercici.
Per garantir la màxima objectivitat i equitat de les qualificacions, els protocols han d'anar acompanyats dels criteris específics de correcció i qualificació, que s'han de fer públics una vegada realitzada la prova.
La Conferència Sectorial d'Educació, d'acord amb la Conferència General de Política Universitària i el Consell d'Universitats, ha d'establir un model d'informe sobre el desenvolupament i resultats de les proves que ha de ser elaborat anualment per les administracions educatives responsables i del qual s'ha de traslladar una còpia al Ministeri d'Educació, Política Social i Esport, amb la finalitat que el Consell Escolar de l'Estat pugui fer públic un informe anual de la prova d'accés a la universitat i elaborar recomanacions per millorar-la.
L'informe anual ha de ser presentat i aprovat en els òrgans esmentats.
Els tribunals qualificadors de les proves d'accés a la universitat estan integrats per personal docent universitari i per catedràtics i professors d'ensenyament secundari que imparteixin batxillerat.
La comissió organitzadora de la prova designa i constitueix els tribunals qualificadors, i garanteix que tots els exercicis puguin ser qualificats per vocals especialistes de les diferents matèries incloses en les proves.
En la designació dels membres dels tribunals s'ha de procurar una composició equilibrada entre dones i homes, llevat que no sigui possible per raons fundades i objectives, degudament motivades.
Així mateix, s'ha de garantir per a cada matèria la participació d'almenys el 40 per cent de docents d'universitat i el 40 per cent de catedràtics i professors d'ensenyament secundari que imparteixin batxillerat.
El president del tribunal qualificador ha de posar en coneixement dels vocals, en el moment de la seva constitució, els criteris generals d'avaluació adoptats per la comissió organitzadora.
Quan hi hagi més d'un tribunal, els presidents i secretaris d'aquests han de coordinar les seves actuacions durant el procés.
Tots els tribunals dependents de la mateixa comissió organitzadora han de convocar els estudiants en una crida única.
El tribunal ha de qualificar els diferents exercicis atenent els criteris generals establerts per la comissió organitzadora i els específics de correcció i qualificació establerts en les propostes d'examen.
El president del tribunal ha de garantir l'anonimat dels estudiants i centres durant el procés de correcció dels exercicis.
Finalitzades les actuacions, el president de cada tribunal ha d'elevar un informe a la comissió organitzadora.
Aquest informe ha d'incloure els resultats dels estudiants i qualsevol incidència que s'hagi produït al llarg del procés, relativa als estudiants, als centres o al mateix tribunal.
Cada estudiant, sobre la qualificació atorgada després de la primera correcció, pot presentar davant la presidència del tribunal la sol·licitud d'una segona correcció dels exercicis en què consideri incorrecta l'aplicació dels criteris generals d'avaluació i específics de correcció i qualificació a què fa referència aquest Reial decret o la sol·licitud de reclamació davant la comissió organitzadora, cas en què queda exclosa la possibilitat de sol·licitar la segona correcció.
El termini de presentació d'aquestes sol·licituds és de tres dies hàbils, comptats a partir de la data de la publicació de les qualificacions.
Els exercicis sobre els quals s'hagi presentat la sol·licitud de reclamació s'han de revisar amb l'objecte de verificar que totes les qüestions han estat avaluades i ho han estat amb una correcta aplicació dels criteris generals d'avaluació i específics de correcció, així com la comprovació que no hi ha errors materials en el procés del càlcul de la qualificació final.
Els exercicis sobre els quals s'hagi presentat la sol·licitud de segona correcció han de ser corregits per un professor especialista diferent del que va realitzar la primera correcció.
La qualificació és la mitjana aritmètica de les qualificacions obtingudes en les dues correccions.
En el cas que hi hagi una diferència de dos o més punts entre les dues qualificacions, un tribunal diferent n'ha d'efectuar, d'ofici, una tercera correcció.
La qualificació final és la mitjana aritmètica de les tres qualificacions.
Aquest procediment s'ha d'efectuar en el termini màxim de cinc dies hàbils, comptats a partir de la data de finalització del termini que estableix el punt anterior.
Sobre la qualificació atorgada després del procés de doble correcció que estableix el paràgraf anterior, es pot presentar reclamació davant la comissió organitzadora, en el termini de tres dies hàbils, comptats a partir de la data en què es faci pública la qualificació sobre la qual s'hagi de formular la reclamació.
L'estudiant té dret a veure l'examen corregit una vegada finalitzat del tot el procés de correcció i reclamació establert en aquest Reial decret, en el termini de deu dies.
La comissió organitzadora ha d'adoptar les resolucions que estableixin formalment les qualificacions definitives dels exercicis la correcció dels quals hagi estat objecte de recurs, d'acord amb el que preveuen els punts anteriors, i les ha de notificar als reclamants.
Les comissions organitzadores, d'acord amb la regulació específica de la prova d'accés que estableixin les administracions educatives en cada comunitat autònoma, han de determinar les mesures oportunes que garanteixin que els estudiants que presentin algun tipus de discapacitat puguin realitzar tant la fase general com l'específica en les degudes condicions d'igualtat.
En la convocatòria de la prova s'ha d'indicar expressament aquesta possibilitat.
Aquestes mesures poden consistir en l'adaptació dels temps, l'elaboració de models especials d'examen i la posada a disposició de l'estudiant dels mitjans materials i humans, de les assistències i suports i de les ajudes tècniques que necessiti per realitzar la prova d'accés, així com en la garantia d'accessibilitat de la informació i la comunicació dels processos i la del recinte o espai físic on aquesta tingui lloc.
En tot cas, la determinació d'aquestes mesures es fa basant-se en les adaptacions curriculars cursades al batxillerat, les quals han de rebre degudament l'informe dels corresponents serveis d'orientació.
Els tribunals qualificadors poden requerir informes i col·laboració dels òrgans tècnics competents de les administracions educatives, així com dels centres on hagin cursat batxillerat els estudiants amb discapacitat.
Segons el que disposa l'article 38.5 de la Llei orgànica 2/2006, de 3 de maig, d'educació, els estudiants procedents de sistemes educatius d'estats membres de la Unió Europea o els d'altres estats amb els quals Espanya hagi subscrit acords internacionals aplicables en la matèria, en règim de reciprocitat, que compleixin els requisits acadèmics exigits en els seus sistemes educatius per accedir a les seves universitats, poden accedir a la universitat espanyola en les mateixes condicions que els estudiants que hagin superat la prova d'accés segons el que estableix l'article 13.2 d'aquest Reial decret.
El ministre d'Educació, Política Social i Esport i el ministre de Ciència i Innovació han de publicar la relació de sistemes educatius als quals és aplicable el que disposa l'apartat anterior, així com la denominació dels títols i certificats respectius i les escales de puntuació d'aquests, als efectes que preveu aquest article.
Per poder-se presentar a la fase específica, els estudiants als quals es refereix aquest article han d'acreditar el compliment dels requisits d'accés a la universitat en els seus sistemes educatius d'origen.
A aquest efecte, per ordre conjunta dels titulars dels ministeris d'Educació, Política Social i Esport i de Ciència i Innovació, s'ha d'establir el procediment per obtenir la credencial corresponent.
Aquest procediment ha de preveure la possibilitat de presentació de la documentació provisional que es determini, amb la finalitat de permetre l'accés a aquesta fase als estudiants que per raó del seu calendari acadèmic encara no estan en condicions d'acreditar el compliment dels requisits d'accés a la universitat en els seus sistemes educatius d'origen.
Quan els estudiants als quals es refereix aquest article es presentin a la fase específica de la prova, la nota d'admissió a què es refereix l'article 14 es calcula de la forma que s'hi estableix a partir de la qualificació de la seva credencial.
Nota d'admissió = Qualificació de credencial + a*M1+ b*M2
En el cas que no consti qualificació a la credencial, la nota d'admissió es calcula amb qualificació de credencial de 5 punts.
L'estudiant procedent dels sistemes educatius a què es refereix aquest article no necessita tramitar l'homologació dels seus títols per accedir a les universitats espanyoles.
Tanmateix, l'homologació dels esmentats títols al títol de batxiller espanyol és necessària per a altres finalitats diferents de l'accés a la universitat, sense que l'exempció de la prova d'accés condicioni en cap sentit l'homologació.
Poden presentar-se a la prova d'accés a la universitat regulada en el capítol II, amb les peculiaritats que assenyalen els articles següents d'aquest capítol, els qui estiguin en alguna de les situacions següents:
a ) Els estudiants que vulguin accedir a Espanya als ensenyaments universitaris oficials de grau i que procedeixin de sistemes educatius estrangers no inclosos en els supòsits d'exempció a què es refereix l'article anterior.
b ) Els estudiants que, sent procedents dels sistemes educatius a què es refereix l'article anterior, no compleixin els requisits acadèmics exigits en el sistema educatiu respectiu per accedir a les seves universitats, però que acreditin estudis homologables al títol de batxiller espanyol.
c ) Els estudiants que, sent procedents dels sistemes educatius a què es refereix l'article anterior i compleixin els requisits acadèmics exigits en el sistema educatiu respectiu per accedir a les seves universitats, es vulguin presentar a la fase general de la prova d'accés.
En qualsevol dels casos que recull el punt anterior, els estudiants han de sol·licitar l'homologació dels seus títols al títol de batxiller espanyol.
La prova d'accés a la universitat que han de realitzar els estudiants als quals es refereix aquest capítol l'organitza la Universitat Nacional d'Educació a Distància (UNED).
Les proves d'accés a què es refereix aquest capítol se celebren a les seus de la UNED, d'acord amb els criteris que aquesta determini.
Així mateix, sempre que el nombre d'estudiants ho justifiqui, la UNED pot organitzar proves en els països on existeixi Conselleria d'Educació a l'Ambaixada d'Espanya en el país esmentat.
L'estructura i qualificació dels exercicis s'ha d'ajustar al que estableixen els articles 8 a 14, tots dos inclusivament.
Els exercicis dels exàmens corresponents a les matèries comunes del batxillerat s'han d'adequar als currículums adaptats que a aquests efectes han estat prèviament aprovats per ordre conjunta del ministre d'Educació, Política Social i Esport i del ministre de Ciència i Innovació.
El règim de convocatòries i la validesa de la prova és el que estableix l'article 15.
Als efectes de l'obtenció de la nota d'admissió a què es refereix l'article 14, els estudiants han d'aportar les certificacions acadèmiques oportunes, degudament traduïdes i legalitzades, corresponents als dos últims cursos dels ensenyaments cursats en el sistema educatiu d'origen, conduents al títol homologat al títol espanyol de batxillerat.
En el cas que no s'aporti la certificació esmentada, la nota mitjana de l'expedient és de 5 punts.
Els qui tinguin els títols de tècnic superior de formació professional, tècnic superior d'arts plàstiques i disseny o tècnic esportiu superior a què es refereixen els articles 44, 53 i 65 de la Llei orgànica 2/2006, de 3 de maig, d'educació, o títols equivalents, poden accedir sense necessitat de cap prova als ensenyaments universitaris oficials de grau.
Per tal d'ordenar, quan sigui necessari, les sol·licituds corresponents, s'estableix un accés preferent mitjançant l'adscripció de cadascun dels títols del número 1 anterior a les branques de coneixement en què s'estructuren els ensenyaments universitaris oficials de grau, d'acord amb el que disposa l'annex II d'aquest Reial decret.
Per a l'admissió als ensenyaments universitaris oficials de grau en què es produeixi un procediment de concurrència competitiva, és a dir, en què el nombre de sol·licituds sigui superior al de places ofertes, els estudiants que estiguin en possessió dels títols a què es refereix aquest article es poden presentar a la fase específica per millorar la nota d'admissió.
Aquesta fase específica s'ha d'ajustar als criteris següents:
a ) Cada estudiant pot realitzar un màxim de quatre exercicis segons la seva elecció.
Cada exercici ha d'estar relacionat amb un tema del temari establert a aquest efecte per a cada un dels ensenyaments relatius als títols de tècnic superior, tècnic superior d'arts plàstiques i disseny i tècnic esportiu superior.
El Ministeri d'Educació, amb la consulta prèvia a les comunitats autònomes, ha de definir i desenvolupar els tres temaris i ha d'adscriure cada tema a les branques de coneixement en què s'estructuren els ensenyaments universitaris oficials de grau.
b ) Cada exercici presenta dues opcions diferents entre les quals l'estudiant n'ha d'elegir una.
c ) Cadascun dels exercicis dels quals s'examini l'estudiant en aquesta fase específica es qualifica de 0 a 10 punts, amb dues xifres decimals.
Es considera superat l'exercici quan s'obtingui una qualificació igual o superior a 5 punts.
d ) Les universitats públiques han d'utilitzar per a l'adjudicació de les places la nota d'admissió que correspongui, que es calcula amb la fórmula següent i s'ha d'expressar amb tres xifres decimals, arrodonida a la mil·lèsima més pròxima i, en cas d'equidistància, a la superior.
M1, M2 = Les qualificacions d'un màxim de dos exercicis superats de la fase específica que proporcionin millor nota d'admissió.
a, b = paràmetres de ponderació dels exercicis de la fase específica.
La nota d'admissió ha d'incorporar les qualificacions dels exercicis de la fase específica, en cas que els temes sobre els quals versen estiguin adscrits a la branca de coneixement del títol al qual es pretén accedir, d'acord amb l'adscripció a que fa referència l'apartat 3. a d'aquest article.
El paràmetre de ponderació (a o b) dels exercicis de la fase específica a què es refereix aquest article és igual a 0,1.
Les universitats poden elevar el paràmetre esmentat fins a 0,2 per a aquells temaris que considerin més idonis per seguir amb èxit els ensenyaments universitaris oficials de grau.
Les universitats han de fer públics els valors d'aquests paràmetres a l'inici del curs corresponent a la prova.
No obstant això, si algun exercici està relacionat amb una llengua estrangera, s'ha de fer en aquesta llengua.
El règim de convocatòries i validesa d'aquesta fase específica és el que estableix l'article 15.
Per a la realització d'aquestes proves específiques, les comissions organitzadores establertes a l'article 16 han d'integrar, a més, professorat dels ensenyaments a què es refereix aquest article 26, i la coordinació establerta en l'apartat 3.a) de l'article 16 també s'ha de fer amb els centres que imparteixin aquests ensenyaments.
Els tribunals qualificadors d'aquesta fase específica es regeixen pel que estableix l'article 17, i s'ha de considerar en substitució del professorat i dels centres de batxillerat els corresponents als ensenyaments a què es refereix aquest article 26.
Les reclamacions es regeixen pel que estableix l'article 18.
Per als estudiants que presentin algun tipus de discapacitat cal atenir-se al que disposa l'article 19, i s'ha de substituir, en els seus apartats 3 i 4, batxillerat per l'ensenyament corresponent.
A més del que disposen els capítols II i III, poden accedir a la universitat espanyola en les condicions que determinen els articles següents les persones que hagin complert 25 anys d'edat, les que hagin complert 40 anys i acreditin una experiència professional o laboral determinada, així com les persones que hagin complert 45 anys.
Les persones de més de 25 anys d'edat poden accedir als ensenyaments universitaris oficials de grau mitjançant la superació d'una prova d'accés.
Només poden concórrer a la prova d'accés els qui compleixin o hagin complert els 25 anys d'edat abans del dia 1 d'octubre de l'any natural en què se celebri la prova.
La prova d'accés a la universitat a què es refereix l'article 28 s'estructura en dues fases, una de general i una altra d'específica.
La fase general de la prova té com a objectiu apreciar la maduresa i idoneïtat dels candidats per seguir amb èxit estudis universitaris, així com la seva capacitat de raonament i d'expressió escrita.
Comprèn tres exercicis referits als àmbits següents:
c ) Llengua estrangera, a escollir entre alemany, francès, anglès, italià i portuguès.
En cas que la prova es realitzi en universitats dependents de comunitats autònomes amb una altra llengua cooficial, la comunitat autònoma competent pot establir l'obligatorietat d'un quart exercici referit a la llengua cooficial.
La fase específica de la prova té per finalitat valorar les habilitats, capacitats i aptituds dels candidats per cursar amb èxit els diferents ensenyaments universitaris vinculats a cadascuna de les branques de coneixement entorn de les quals s'organitzen els títols universitaris oficials de grau.
Per a això la fase específica de la prova s'estructura en cinc opcions vinculades amb les cinc branques de coneixement: opció A (arts i humanitats); opció B (ciències); opció C (ciències de la salut); opció D (ciències socials i jurídiques) i opció E (enginyeria i arquitectura).
Els candidats han de realitzar la fase específica en l'opció de la seva elecció, i els corresponen preferentment, als efectes d'ingrés, els ensenyaments universitaris oferts per la universitat que estiguin vinculats a cadascuna de les opcions que esmenta l'apartat 3 d'aquest article.
L'establiment de les línies generals de la metodologia, el desenvolupament i els continguts dels exercicis que integren tant la fase general com la fase específica, així com l'establiment dels criteris i fórmules de valoració d'aquestes, el realitza cada Administració educativa, amb l'informe previ de les universitats del seu àmbit de gestió.
En el moment d'efectuar la inscripció per a la realització de la prova d'accés, els candidats han de manifestar la llengua estrangera escollida per a l'exercici corresponent de la fase general, així com l'opció escollida en la fase específica d'acord amb el que estableix l'apartat 3 d'aquest article.
Les universitats han de realitzar anualment una convocatòria de prova d'accés per a més grans de 25 anys, per a cada una de les branques en què ofereixin ensenyaments.
Una vegada superada la prova d'accés, els candidats s'hi poden tornar a presentar en convocatòries successives, amb la finalitat de millorar la qualificació.
Els candidats poden realitzar la prova d'accés per a més grans de 25 anys a la universitat que escullin, sempre que hi existeixin els estudis que vulguin cursar, i els correspon amb caràcter preferent, als efectes d'ingrés, la universitat en què hagin superat la prova.
La qualificació final ve determinada per la mitjana aritmètica de les qualificacions obtingudes en la fase general i la fase específica, qualificada de 0 a 10 i expressada amb tres xifres decimals, arrodonida a la mil·lèsima més pròxima i, en cas d'equidistància, a la superior.
S'entén que el candidat ha superat la prova d'accés quan obtingui un mínim de cinc punts en la qualificació final, i en cap cas es pot fer la mitjana quan no s'obtingui una puntuació mínima de quatre punts tant en la fase general com en la fase específica.
Després de la publicació de les qualificacions, i de conformitat amb els terminis i procediments que determini cada comunitat autònoma, els candidats poden presentar reclamació mitjançant un escrit raonat adreçat al rector de la universitat corresponent.
Les comunitats autònomes, juntament amb les universitats públiques del seu àmbit de gestió, poden constituir una comissió organitzadora de la prova d'accés a la universitat per a més grans de 25 anys, a la qual, entre d'altres, s'atribueixen les tasques següents:
a ) Coordinació de la prova d'accés.
b ) Adopció de mesures per garantir el secret del procediment d'elaboració i selecció dels exàmens, així com l'anonimat dels exercicis realitzats pels aspirants.
c ) Adopció de les mesures necessàries per garantir el que estableix l'article 29.7.
d ) Designació i constitució de tribunals.
En el cas que una comunitat autònoma decideixi no fer ús de la possibilitat que preveu l'apartat anterior, la prova d'accés s'ha de fer tot cas en una universitat pública.
Poden accedir a la universitat per aquesta via els qui compleixin els requisits que estableix la present norma.
Només hi poden accedir per aquesta via els candidats amb experiència laboral i professional en relació amb un ensenyament, que no tinguin cap titulació acadèmica que habiliti per accedir a la universitat per altres vies i compleixin o hagin complert els 40 anys d'edat abans del dia 1 d'octubre de l'any de començament del curs acadèmic.
L'accés es realitza respecte a uns ensenyaments concrets, oferts per la universitat, i a aquest efecte l'interessat ha d'adreçar la sol·licitud corresponent al rector de la universitat.
Als efectes del que disposa aquest article, les universitats han d'incloure a la memòria del pla d'estudis verificat, d'acord amb el que disposa el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, els criteris d'acreditació i àmbit de l'experiència laboral i professional en relació amb cada un dels ensenyaments, de manera que permetin ordenar els sol·licitants.
Entre els criteris s'ha d'incloure, en tot cas, la realització d'una entrevista personal amb el candidat.
Les persones de més de 45 anys d'edat que no tinguin cap titulació acadèmica que habiliti per accedir a la universitat per altres vies ni puguin acreditar experiència laboral o professional poden accedir als ensenyaments universitaris oficials de grau mitjançant la superació d'una prova d'accés adaptada, si compleixen o han complert l'edat esmentada abans del dia 1 d'octubre de l'any natural en què se celebri la prova.
La prova té com a objectiu apreciar la maduresa i idoneïtat dels candidats per seguir amb èxit estudis universitaris, així com la seva capacitat de raonament i d'expressió escrita.
Comprèn dos exercicis referits als àmbits següents:
En cas que la prova es realitzi en universitats dependents de comunitats autònomes amb una altra llengua cooficial, la comunitat autònoma competent pot establir l'obligatorietat d'un tercer exercici referit a la llengua cooficial.
Els candidats han de fer una entrevista personal.
Del resultat de l'entrevista s'ha d'elevar una resolució d'apte com a condició necessària per a la posterior resolució favorable d'admissió de l'interessat.
L'establiment de les línies generals de la metodologia, desenvolupament i continguts dels exercicis que integren la prova, així com l'establiment dels criteris i les fórmules de valoració d'aquestes, el realitza cada comunitat autònoma, amb l'informe previ de les universitats amb seu a la comunitat autònoma esmentada.
No obstant això, els exercicis corresponents a llengua castellana i llengua cooficial pròpia de la comunitat autònoma s'han de desenvolupar en les llengües respectives.
Les universitats han de realitzar anualment una convocatòria de prova d'accés a la universitat per a persones més grans de 45 anys que esmenten els articles 37 i 38.
Una vegada superada la prova d'accés, els candidats s'hi poden tornar a presentar en convocatòries successives a la mateixa universitat, amb la finalitat de millorar la qualificació.
En el cas que, en la nova convocatòria, el candidat decideixi realitzar la prova d'accés en una altra universitat, només es pren en consideració, als efectes d'ingrés, la qualificació obtinguda en aquesta última.
No es pot realitzar la prova d'accés, per a un mateix curs acadèmic, en més d'una universitat.
En cas contrari, queden automàticament anul·lades totes les proves realitzades.
Els aspirants poden realitzar la prova d'accés per a més grans de 45 anys a la universitat que escullin, sempre que hi existeixin els estudis que vulguin cursar, i els correspon, als efectes d'ingrés, la universitat on hagin realitzat la prova corresponent.
La qualificació final ve determinada per la mitjana aritmètica de les qualificacions obtingudes en els exercicis, qualificada de 0 a 10 i expressada amb tres xifres decimals, arrodonida a la mil·lèsima més pròxima i, en cas d'equidistància, a la superior.
S'entén que el candidat ha superat la prova d'accés quan obtingui un mínim de cinc punts en la qualificació final, i en cap cas es pot fer la mitjana quan no s'obtingui una puntuació mínima de quatre punts en cada exercici.
Després de la publicació de les qualificacions, i de conformitat amb els terminis i procediments que determini cada comunitat autònoma, els aspirants poden presentar reclamació mitjançant un escrit raonat adreçat al rector de la universitat corresponent.
Als efectes de coordinació d'aquesta prova, així com de la comissió organitzadora, és aplicable el que estableix l'article 35.
Poden sol·licitar plaça a les universitats públiques espanyoles, per cursar ensenyaments universitaris oficials de grau que condueixin a l'obtenció de títols oficials i amb validesa en tot el territori nacional, els estudiants que estiguin en qualsevol de les situacions que preveu l'article 2 d'aquest Reial decret, d'acord amb els criteris que estableix el present capítol.
Els estudiants poden presentar les sol·licituds d'admissió per a qualsevol de les titulacions i centres de les universitats de la seva elecció, amb independència d'on van obtenir els seus requisits d'accés.
A aquest efecte han de fer constar a la seva sol·licitud una relació ordenada dels estudis i centres on vulguin ser admesos, d'acord amb les normes de procediment establertes.
Els estudiants que, havent començat els estudis universitaris en un determinat centre, tinguin superats, almenys, sis crèdits i els hagin abandonat temporalment, els poden continuar al mateix centre sense necessitat de tornar a participar en cap procés d'admissió.
Tot això, sense perjudici de les normes de permanència que la universitat pugui tenir establertes.
Cap universitat pública pot deixar vacants places prèviament ofertes, mentre hi hagi sol·licituds per ocupar-les, formalitzades dins els terminis a què es refereix l'article següent.
Abans del 31 de maig de cada any, la Conferència General de Política Universitària ha de fer públic el nombre màxim de places que per a cada titulació i centre ofereixen cada una de les universitats públiques.
Les places esmentades són proposades per les universitats i han de tenir l'aprovació prèvia de la comunitat autònoma que correspongui.
Les universitats han de fer públics els terminis i procediments per sol·licitar plaça en els seus ensenyaments i centres, en les dates que determinin els òrgans competents de les comunitats autònomes i en el marc de la regulació general que estableix aquest Reial decret.
No obstant això, la Conferència General de Política Universitària ha d'establir uns terminis mínims que permetin als interessats concórrer a l'oferta de totes les universitats.
El Govern, en virtut de l'article 44 de la Llei orgànica 6/2001, de 21 de desembre, d'universitats, en la modificació efectuada per la Llei orgànica 4/2007, de 12 d'abril, previ acord de la Conferència General de Política Universitària, per poder complir les exigències derivades de directives comunitàries o de convenis internacionals, o bé per motius d'interès general igualment acordats en la Conferència General de Política Universitària, pot establir límits màxims d'admissió d'estudiants en els estudis de què es tracti.
Aquests límits màxims de places afecten el conjunt de les universitats públiques i privades.
El total de places que per a cada títol i centre ofereixin les universitats es reparteixen entre una quota general i les quotes de reserva a què es refereixen els articles 49 a 54, tots dos inclusivament.
Les places objecte de reserva, d'acord amb el que disposen els articles següents, que quedin sense cobrir s'acumulen a les que ofereixen les universitats per la quota general, en cada una de les convocatòries d'admissió, excepte el que disposa per als esportistes d'alt nivell el Reial decret 971/2007, de 13 de juliol, sobre esportistes d'alt nivell i alt rendiment.
El total de places que, si s'escau, s'ofereixin en cada titulació i centre en la convocatòria extraordinària es reparteixen atenent els percentatges que regulen els articles 49 a 53, tots dos inclusivament.
No obstant això, s'ha de tenir en compte que, si el nou nombre que resulti en cada quota de reserva és més gran que les places que han sobrat en l'esmentada quota en la convocatòria ordinària, s'ha de prendre com a oferta de places les que van sobrar en la fase ordinària.
Els estudiants que reuneixin els requisits per sol·licitar l'admissió per més d'una quota poden fer ús d'aquesta possibilitat.
L'ordenació i adjudicació de les places dins de cada quota es realitza atenent els criteris de valoració establerts a aquest efecte.
Per als estudiants que hagin superat la prova d'accés a la universitat per a més grans de 25 anys d'edat, es reserven un nombre de places no inferior al 2 per 100.
Per a les persones que accedeixin als ensenyaments universitaris oficials de grau havent superat la prova d'accés a la universitat per a més grans de 45 anys o acreditant una experiència laboral o professional a què es refereix l'article 36, les universitats han de reservar en conjunt un nombre de places no inferior a l'1 per 100 ni superior al 3 per 100.
Es reserva un 5 per 100 de les places disponibles per a estudiants que tinguin reconegut un grau de discapacitat igual o superior al 33 per 100, així com per als estudiants amb necessitats educatives especials permanents associades a circumstàncies personals de discapacitat, que durant la seva escolarització anterior hagin necessitat recursos i suports per a la seva normalització educativa plena.
El certificat, dictamen o procediment de valoració de les minusvalideses el realitza l'òrgan competent de cada comunitat autònoma de procedència de l'interessat.
No obstant això, i en atenció a les persones amb discapacitat, quan no s'ofereixi una titulació i un centre en la fase extraordinària, perquè s'han cobert la totalitat de les places en la fase ordinària, però alguna o algunes places d'aquesta quota de reserva van ser acumulades a la quota general en la fase ordinària perquè no hi va haver prou sol·licitants, les universitats poden augmentar les places, fins a completar el 5 per 100, perquè hi accedeixin els estudiants amb discapacitat que participin en la fase extraordinària.
La reserva de places per a esportistes d'alt nivell i d'alt rendiment es regeix pel que disposa l'article 9.1 del Reial decret 971/2007, de 13 de juliol, sobre esportistes d'alt nivell i alt rendiment.
S'ha de reservar un percentatge mínim del 3 per 100 de les places ofertes pels centres universitaris per als qui acreditin la condició d'esportista d'alt nivell o d'alt rendiment i reuneixin els requisits acadèmics corresponents.
Els consells de govern de les universitats poden ampliar el percentatge de places reservades a esportistes d'alt nivell i d'alt rendiment.
Els centres que imparteixin els estudis i ensenyaments a què fa referència el paràgraf quart de l'apartat 1 de l'article 9 del Reial decret 971/2007, de 13 de juliol, sobre esportistes d'alt nivell i alt rendiment, han de reservar una quota addicional equivalent com a mínim al 5 per 100 de les places ofertes per a aquests esportistes, quota que es pot incrementar.
Les quotes de reserva de places s'han de mantenir en les diferents convocatòries que es realitzin al llarg de l'any.
Per als estudiants que ja tinguin una titulació universitària oficial o equivalent, s'ha de reservar un nombre de places no inferior a l'1 per 100 ni superior al 3 per 100.
Les universitats adjudiquen les places atenent els criteris següents:
a ) En primer lloc, s'adjudiquen places als estudiants que hagin superat la prova d'accés a la universitat en la convocatòria ordinària de l'any en curs o en convocatòries ordinàries o extraordinàries d'anys anteriors, així com les dels estudiants que acreditin algun dels criteris de valoració a què es refereixen els paràgrafs b, c i d de l'article 55 i aquells a què es refereix l'article 26 d'aquest Reial decret.
b ) En segon lloc, s'han d'adjudicar places als estudiants que hagin superat la prova d'accés a la universitat en la convocatòria extraordinària de l'any en curs i als qui hagin superat els ensenyaments que condueixen als títols a què es refereix l'article 26 després de l'adjudicació realitzada en primer lloc segons el que estableix el paràgraf a anterior.
L'adjudicació de places es realitza en funció de la nota d'admissió als ensenyaments universitaris obtinguda per l'estudiant de conformitat amb el que disposen l'article 14 i l'article 26.
En tot cas, quan es produiexi empat per a l'adjudicació de places, tenen opció preferent els estudiants el quart exercici de la fase general dels quals correspongui a una matèria vinculada a la branca de coneixement de l'ensenyament al qual se sol·licita accedir.
Les sol·licituds que, atenent els criteris que recull l'article anterior, estiguin en igualtat de condicions, s'ordenen aplicant el criteri que correspongui, entre els següents:
a ) La nota d'admissió obtinguda en la prova d'accés a la universitat.
b ) La nota mitjana resultant de fer la mitjana de la puntuació obtinguda, al seu moment, en les proves de maduresa i la mitjana de l'expedient acadèmic del batxillerat superior i del curs preuniversitari, calculada d'acord amb el que disposa la Resolució d'11 d'abril de 2008, de la Secretaria General d'Educació, per la qual s'estableixen les normes per a la conversió de les qualificacions qualitatives en qualificacions numèriques de l'expedient acadèmic de l'alumnat de batxillerat i cursos d'accés a la universitat de plans anteriors a la Llei orgànica 1/1990, de 3 de maig, d'ordenació general del sistema educatiu, o les normes que les substitueixin.
c ) La nota mitjana de l'expedient acadèmic del batxillerat unificat polivalent o, si s'escau, del batxillerat superior i del curs d'orientació universitària, per als qui hagin superat aquest últim amb anterioritat al curs 1974-1975, calculada, si és necessari, d'acord amb el que disposa la Resolució d'11 d'abril de 2008, esmentada a l'apartat anterior.
d ) La nota mitjana de l'expedient acadèmic de batxillerat per als qui hagin cursat plans d'estudis anteriors al de l'any 1953, calculada, si és necessari, d'acord amb el que disposa la Resolució d'11 d'abril de 2008, esmentada a l'apartat b.
e ) La nota mitjana de l'expedient universitari, quan s'acrediti tenir un títol universitari de graduat o graduada, es calcula d'acord amb el que estableix l'article 5.2 del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.
f ) La nota mitjana de l'expedient universitari, quan s'acrediti tenir titulació oficial de diplomat universitari, arquitecte tècnic, enginyer tècnic, llicenciat, arquitecte, enginyer o equivalent, calculada d'acord amb els criteris generals en matèria d'adaptació que estableix l'Acord de 25 d'octubre de 2004 del Consell de Coordinació Universitària.
En els plans d'estudis no estructurats en crèdits, el càlcul de la nota mitjana s'efectua seguint el criteri següent: suma de les assignatures superades multiplicant cada una d'aquestes pel valor de la qualificació que correspongui, a partir del que estableix l'Acord de 25 d'octubre de 2004.
El resultat es divideix pel nombre total d'assignatures de l'ensenyament corresponent.
En el cas d'assignatures quadrimestrals o semestrals es comptabilitza la meitat del valor de la qualificació en la suma i la meitat de l'assignatura en el divisor.
A aquests efectes, no es tenen en compte les assignatures que apareguin superades sense nota, ni les assignatures voluntàries.
g ) La nota d'admissió per a l'accés des dels títols de tècnic superior i tècnic esportiu superior a què es refereix l'article 26 d'aquest Reial decret.
La nota mitjana de l'expedient acadèmic dels estudis conduents als títols de tècnic superior de formació professional, tècnic superior d'arts plàstiques i disseny, o tècnic esportiu superior a què es refereixen els articles 44, 53 i 65 de la Llei orgànica 2/2006, de 3 de maig, d'educació, es calcula segons les normes establertes per a cada un dels títols esmentats.
Per als títols de la formació professional de sistemes educatius anteriors als esmentats anteriorment, la nota mitjana de l'expedient es calcula d'acord amb la Resolució de 4 de juny de 2001 de la Direcció General d'Universitats, per la qual s'estableixen normes per al càlcul de la nota mitjana en l'expedient acadèmic dels alumnes que accedeixen a ensenyaments universitaris conduents a l'obtenció de títols oficials des de la formació professional, i la Resolució de 7 de maig de 1996, per al cas d'estudis estrangers convalidats pels de formació professional, o les normes que les substitueixin.
h ) La qualificació obtinguda en la prova d'accés per a més grans de 25 anys.
i ) El resultat obtingut en l'accés mitjançant acreditació d'experiència laboral o professional per a més grans de 40 anys.
j ) La qualificació obtinguda en la prova d'accés per a més grans de 45 anys.
Les sol·licituds de places d'estudiants amb estudis universitaris oficials espanyols parcials que vulguin ser admesos en una altra universitat i/o estudis universitaris oficials espanyols i se'ls reconegui un mínim de 30 crèdits d'acord amb el que disposa l'article 6 del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris, són resoltes pel rector de la universitat, d'acord amb els criteris que, a aquests efectes, determini el Consell de Govern de cada universitat.
Les sol·licituds de places d'estudiants amb estudis universitaris oficials espanyols parcials que vulguin ser admesos en una altra universitat i/o estudis universitaris oficials espanyols i no se'ls reconegui un mínim de 30 crèdits d'acord amb el que disposa l'article 6 del Reial decret 1393/2007 s'han d'incorporar al procés general d'admissió.
L'adjudicació de plaça en una altra universitat dóna lloc al trasllat de l'expedient acadèmic corresponent, que ha de ser tramitat per la universitat de procedència, una vegada l'interessat acrediti haver estat admès en una altra universitat.
Per als esportistes d'alt nivell i alt rendiment que es vegin obligats a canviar de residència per motius esportius, s'han de prendre les mesures necessàries perquè puguin continuar la formació en el seu nou lloc de residència, d'acord amb el que disposa l'apartat 10 de l'Article 9 del Reial decret 971/2007, de 13 de juliol, sobre esportistes d'alt nivell i alt rendiment.
Les sol·licituds de plaça d'estudiants amb estudis universitaris estrangers parcials o totals que no hagin obtingut l'homologació del seu títol a Espanya les resol el rector de la universitat, d'acord amb les regles següents:
Les sol·licituds de plaça d'estudiants amb estudis universitaris estrangers als quals es convalidi un mínim de 30 crèdits són resoltes pel rector de la universitat, que ha d'actuar d'acord amb els criteris que estableixi el Consell de Govern, que, en tot cas, han de tenir en compte l'expedient universitari.
Les assignatures convalidades tenen l'equivalència en punts corresponent a la qualificació obtinguda al centre de procedència; per a les assignatures adaptades es computa la qualificació obtinguda al centre de procedència i el reconeixement de crèdits en què no existeixi qualificació no es té en compte als efectes de ponderació.
Els estudiants que no obtinguin convalidació parcial poden accedir a la universitat espanyola segons el que estableix el capítol III.
Les sol·licituds de places d'estudiants amb estudis universitaris estrangers totals que hagin obtingut l'homologació del seu títol a Espanya es resolen en les mateixes condicions que les establertes per als qui compleixen el requisit que preveu l'article 2. b.
La nota mitjana de l'expedient acadèmic dels interessats s'obté d'acord amb les equivalències que estableixi el ministre de Ciència i Innovació entre les qualificacions dels esmentats sistemes estrangers i les pròpies del sistema educatiu espanyol.
Poden fer la prova d'accés que regula el capítol II d'aquest Reial decret els qui tinguin qualsevol dels títols o certificats que s'indiquen a continuació, corresponents a plans d'estudis d'ordenacions educatives anteriors, o a estudis estrangers homologats o convalidats per aquests:
a ) Títol de batxiller corresponent a l'ordenació del sistema educatiu regulada per la Llei orgànica 1/1990, de 3 d'octubre, d'ordenació general del sistema educatiu.
b ) Certificat acreditatiu d'haver superat el curs d'orientació universitària.
c ) Certificat acreditatiu d'haver superat el curs preuniversitari.
d ) Qualsevol altre títol que el Ministeri d'Educació, Política Social i Esport declari equivalent, a aquests efectes, al títol de batxiller que regula la Llei orgànica 2/2006, de 3 de maig, d'educació.
Els estudiants que hagin cursat els estudis de batxillerat que preveu la Llei orgànica 1/1990, de 3 d'octubre, d'ordenació general del sistema educatiu, han de realitzar la prova d'accés a la universitat a la qual estigui adscrit, als efectes indicats, el centre d'educació secundària on hagin superat el segon curs o a la universitat a la qual estigui adscrit l'institut d'educació secundària més pròxim al seu lloc de residència.
Els estudiants de batxillerat unificat i polivalent de la Llei 14/1970, de 4 d'agost, general d'educació, han de realitzar la prova d'accés a la universitat a la qual estigui adscrit, als efectes indicats, el centre on hagin superat el curs d'orientació universitària o a la universitat a la qual estigui adscrit l'institut d'educació secundària més pròxim al seu lloc de residència.
Els estudiants de batxillerat cursat d'acord amb plans d'estudis anteriors als de la Llei 14/1970, de 4 d'agost, general d'educació, han de realitzar la prova d'accés a la universitat a la qual estigui adscrit l'institut d'educació secundària més pròxim al seu lloc de residència.
Les universitats poden establir condicions o proves especials per a l'accés a determinats ensenyaments.
Aquestes condicions o proves especials han de ser incloses per les universitats en la memòria del pla d'estudis verificat i autoritzat, d'acord amb el que disposa el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.
La nota d'admissió dels estudiants que hagin superat la prova d'accés a la universitat segons normatives anteriors a la que estableix aquest Reial decret és la qualificació definitiva de la prova d'accés que van obtenir al seu moment.
No obstant això, es poden presentar a la fase específica que estableixen els articles 11 i 12.
En aquest cas la nota d'admissió a què fa referència l'article 14 s'obté de la fórmula següent:
Nota d'admissió = CDA + a*M1 + b*M2
CDA = Qualificació definitiva de la prova d'accés anterior a l'establerta en aquest Reial decret.
El ministre d'Educació, Política Social i Esport ha d'establir en el termini de sis mesos el procediment a què es refereix l'article 26.2 i 26.3 d'aquest Reial decret, per als títols declarats equivalents als títols de tècnic superior de formació professional, d'arts plàstiques i disseny i de tècnic esportiu superior d'ensenyaments esportius de la Llei orgànica 2/2006, de 3 de maig, d'educació.
L'admissió als ensenyaments universitaris oficials de grau que s'imparteixin en el sistema de centres universitaris de la defensa, previstos per la Llei 39/2007, de 19 de novembre, de la carrera militar, exigeix, a més dels requisits generals que preveu la Llei esmentada per a l'ingrés en el corresponent centre docent militar de formació, el compliment dels requisits d'accés que estableix el present Reial decret.
El paràgraf quart de l'apartat 1 de l'article 9 passa a tenir el tenor literal següent:
«Els centres que imparteixin els estudis i ensenyaments en Ciències de l'Activitat Física i de l'Esport, Fisioteràpia i Mestre d'Educació Física o els ensenyaments de grau que els substitueixin han de reservar una quota addicional equivalent com a mínim al cinc per cent de les places ofertes per als esportistes d'alt nivell i alt rendiment, quota que es pot incrementar mitjançant un acord del Consell Superior d'Esports amb les Universitats.»
La nota mitjana de batxillerat a què fa referència aquest Reial decret, en el cas dels estudiants als quals els hagin estat convalidats estudis de sistemes educatius estrangers pels de primer de batxillerat espanyol, es calcula a partir de la nota mitjana del curs convalidat i la de segon de batxillerat.
La nota mitjana del curs convalidat és la que figuri en la credencial de convalidació o en el certificat complementari d'aquesta credencial, calculada segons la Resolució de 29 d'abril de 2010, de la Secretaria d'Estat d'Educació i Formació Professional, per la qual s'estableixen les instruccions per al càlcul de la nota mitjana que ha de figurar en les credencials de convalidació i homologació d'estudis i títols estrangers amb el batxiller espanyol.
D'acord amb el que disposa l'article 17 del Reial decret 806/2006, de 30 de juny, pel qual s'estableix el calendari d'aplicació de la nova ordenació del sistema educatiu, establerta per la Llei orgànica 2/2006, de 3 de juny, d'educació, la prova d'accés que regula el capítol II del present Reial decret s'aplica a partir de l'any acadèmic 2009-2010.
Fins al terme de l'any acadèmic 2008-09 és aplicable el Reial decret 1640/1999, de 22 d'octubre, pel qual es regula la prova d'accés a estudis universitaris, modificat i completat pels reials decrets 990/2000, de 2 de juny, i 1025/2002, de 4 d'octubre, i el Reial decret 406/1988, de 29 d'abril, sobre organització de les proves d'aptitud per a l'accés a les facultats, escoles tècniques superiors i col·legis universitaris, i composició dels tribunals, modificat pel Reial decret 807/1993, de 28 de maig.
D'acord amb el que disposa l'article 17 del Reial decret 806/2006, de 30 de juny, pel qual s'estableix el calendari d'aplicació de la nova ordenació del sistema educatiu, establerta per la Llei orgànica 2/2006, de 3 de juny, d'educació, modificat per la disposició final primera del Reial decret 1467/2007, de 2 de novembre, pel qual s'estableix l'estructura del batxillerat i se'n fixen els ensenyaments mínims, la prova d'accés que regula el capítol III del present Reial decret s'aplica a partir de l'1 d'octubre de 2009.
Fins al 30 de setembre de l'any 2009 és aplicable l'Ordre de 12 de juny de 1992, per la qual es regulen les proves d'aptitud per a l'accés a facultats, escoles tècniques superiors i col·legis universitaris d'alumnes amb estudis estrangers convalidables, modificada per l'Ordre de 13 de maig de 1993 i l'Ordre de 4 de maig de 1994.
La prova d'accés per a més grans de 25 anys, regulada a l'article 28, és aplicable a partir de l'1 de gener de 2010.
Fins al 31 de desembre de 2009 és aplicable el que estableix el Reial decret 743/2003, de 20 de juny, pel qual es regula la prova d'accés a la universitat per a més grans de 25 anys.
El que disposen els apartats 3 a 11, tots dos inclusivament, de l'article 26 és aplicable per als procediments que es duguin a terme per a l'admissió a les universitats públiques espanyoles a partir de l'any acadèmic 2011-2012.
En el procediment que es dugui a terme per a l'admissió en el curs 2010-2011 és aplicable el que estableixen els apartats 1 i 2 de l'esmentat article 26, d'acord amb els tres següents criteris:
a ) per a l'admissió als ensenyaments universitaris oficials de grau en els quals es produeixi un procediment de concurrència competitiva, és a dir, en el qual el nombre de sol·licituds sigui superior al de places ofertes, les universitats públiques han d'utilitzar per a l'adjudicació de les places la nota d'admissió que correspongui, que es calcula amb la fórmula següent i s'expressa amb tres xifres decimals, arrodonida a la mil·lèsima més pròxima i en cas d'equidistància a la superior.
M1, M2 = Les dues millors qualificacions dels mòduls de què es compon el cicle formatiu de grau superior, i queden exceptuats els mòduls de formació i orientació laboral, formació en centres de treball i empresa i cultura emprenedora.
a, b = paràmetres de ponderació dels mòduls del cicle formatiu.
b ) la nota d'admissió ha d'incorporar les qualificacions dels mòduls professionals del cicle formatiu de grau superior, en cas que s'estableixi que aquest sigui d'accés preferent a la branca de coneixement dels ensenyaments del títol al qual es pretengui accedir, i
c ) el paràmetre de ponderació (a o b) dels mòduls és igual a 0,1.
Les universitats poden elevar el paràmetre esmentat fins a 0,2 en els mòduls que considerin més idonis per seguir amb èxit aquests ensenyaments universitaris oficials de grau.
Les universitats han de fer públics els valors dels dits paràmetres per als mòduls seleccionats a l'inici del curs.
El que disposen els apartats 1 i 2 de l'article 26 és aplicable per a l'accés a les universitats públiques espanyoles a partir de l'any acadèmic 2010-2011.»
Fins a aquest moment el càlcul de la nota d'admissió als ensenyaments universitaris oficials de grau es realitza d'acord amb el que preceptua la Resolució de 4 de juny de 2001 de la Direcció General d'Universitats, per la qual s'estableixen les normes per al càlcul de la nota mitjana en l'expedient acadèmic dels alumnes que accedeixen a ensenyaments universitaris conduents a l'obtenció dels títols oficials des de la Formació Professional, d'acord amb el dret preferent que estableix l'annex II d'aquest Reial decret.
L'accés mitjançant acreditació d'experiència laboral o professional, per cursar ensenyaments universitaris oficials de grau regulat a l'article 36 d'aquest Reial decret, és aplicable als procediments d'admissió a la universitat a partir de l'any acadèmic 2010 2011.
L'accés a la universitat per a més grans de 45 anys, per cursar ensenyaments universitaris oficials de grau, regulat en els articles 37 a 44 d'aquest Reial decret, és aplicable als procediments d'admissió a la universitat a partir de l'any acadèmic 2010-2011.
El capítol VI d'aquest Reial decret, sobre admissió a les universitats públiques espanyoles, és aplicable als procediments d'admissió a la universitat a partir de l'any acadèmic 2010-2011.
Als estudiants que, havent superat la prova d'accés a la universitat abans de l'any 2010 i pretenguin accedir a ensenyaments universitaris oficials de grau en els quals es presentin procediments de concurrència competitiva, s'hi ha de calcular la nota d'admissió conforme a la fórmula:
Nota d'admissió = CDA + a*C1 + b*C2
CDA= La qualificació definitiva de l'accés obtinguda abans de l'any 2010.
C1, C2= Les qualificacions d'un màxim de dues matèries de les quals l'estudiant es va examinar en el segon exercici de la prova d'accés que fa valer, amb un valor mínim de 5 punts.
La nota d'admissió ha d'incorporar les qualificacions de les esmentades matèries d'examen en cas que coincideixin amb matèries adscrites a la branca de coneixement del títol al qual es vulgui ser admès, d'acord amb l'annex I.
El que s'indica abans és aplicable en el procediment que es dugui a terme per a l'admissió en l'any acadèmic 2010-2011.
A partir de l'any acadèmic 2011-2012, als estudiants esmentats els és aplicable el que estableix la disposició addicional tercera d'aquest Reial decret.
Sense perjudici del que s'ha esmentat abans, els estudiants que han superat la prova d'accés a la universitat abans de l'any 2010 poden optar per realitzar la nova prova d'accés per millorar nota, o bé sigui en la seva fase general o bé en les dues fases d'acord amb el que estableix aquest Reial decret.
Queda derogat el Reial decret 406/1988, de 29 d'abril, sobre organització de les proves d'aptitud per a l'accés a les facultats, escoles tècniques superiors i col·legis universitaris, i composició dels tribunals, modificat pel Reial decret 807/1993, de 28 de maig.
Queda derogat el Reial decret 1742/2003, de 19 de desembre, pel qual s'estableix la normativa bàsica per a l'accés als estudis universitaris de caràcter oficial.
Queda derogat el Reial decret 743/2003, de 20 de juny, pel qual es regula la prova d'accés a la universitat per a més grans de 25 anys.
Queda derogada l'Ordre de 12 de juny de 1992, per la qual es regulen les proves d'aptitud per a l'accés a facultats, escoles tècniques superiors i col·legis universitaris d'alumnes amb estudis estrangers convalidables, modificada per l'Ordre de 13 de maig de 1993 i l'Ordre de 4 de maig de 1994.
Aquest Reial decret té caràcter bàsic i es dicta a l'empara de l'article 149.1.18a i 30a de la Constitució, que reserva a l'Estat la competència per establir les bases del règim jurídic de les administracions públiques, i el règim estatutari dels funcionaris i les normes bàsiques per al desplegament de l'article 27 de la Constitució.
Els apartats 1, 2, 3 i 5 de l'article 20 i la disposició addicional primera es dicten a l'empara de la competència normativa que reserva a l'Estat l'article 149.1.30a de la Constitució, per a la regulació de les condicions d'obtenció, expedició i homologació de títols acadèmics i professionals.
El tercer exercici de llengua estrangera a què fa referència l'article 9.3 no inclou la valoració de la comprensió i expressió oral fins al curs acadèmic 2015-2016.
S'autoritza els titulars dels ministeris d'Educació, Política Social i Esport i de Ciència i Innovació per a la modificació i actualització dels annexos I i II d'aquest Reial decret.
El present Reial decret entra en vigor l'endemà de la publicació en el Butlletí Oficial de l'Estat.